乱中日記/壬辰日記


壬辰正月
初一日壬戌。晴。曉。舍弟汝弼及姪子菶，豚薈來話。但離天只。再過南中。不勝懷恨之至。○兵使軍官李敬信。來納兵使簡及歲物，長片箭雜物。

初二日癸亥。晴。以國忌不坐。與金仁甫話。

初三日甲子。晴。出東軒。別防點考。題送各官浦公事。

初四日乙丑。晴。坐東軒公事。

初五日丙寅。晴。仍在後東軒公事。

初六日丁卯。晴。出東軒公事。

初七日戊辰。朝晴。晩雨雪交下終日。菶姪往牙山。○南原陪箋儒生入來。

初八日己巳。晴。出客舍東軒公事。

初九日庚午。晴。早食後出客舍東軒。封箋文拜送。

初十日辛未。終日雨雨。防踏新僉使入來。

十一日壬申。小雨終日。晩出東軒公事。李鳳壽往見先生院浮石處。来告已鑿穴大石十七塊云。西門外壕子四把許頹圮。○與沈士立話。

十二日癸酉。陰雨不霽。食後出客舍東軒。本營及各浦鎭撫優等試射。

十三日甲戌。朝陰。出東軒公事。

十四日乙亥。晴。出東軒公事後射帿。

十五日丙子。陰而不雨。曉。行望闕礼。

十六日丁丑。晴。出東軒公事。各官品官色吏現謁。防踏兵船軍官，色吏。以其兵船不爲修繕决杖。虞候假守。亦不檢飭。至於此極。不勝駭恠。徒事肥己。如是不顧。他日之事。亦可知矣。城底土兵朴夢世。以石手往先生院鎖石浮出處。害及四隣狗子。故决杖八十

十七日戊寅。晴。寒如大冬。朝。修簡于廵使及南原半刺處。○夕。鐵鎖孔石回泊事。送四船于先生院。金孝誠領去。

十八日己卯。晴。出東軒公事。呂島天字船回去。優等啓聞及代加單子。封送于廵營。

十九日庚辰。晴。東軒公事後。各軍點考。

二十日辛巳。晴而大風。東軒坐起公事。

二十一日壬午。晴。出東軒公事。監牧官來宿。

二十二日癸未。晴。朝。光陽倅來謁。

二十三日甲申。晴。以仲兄忌日不坐。司僕寺受來留養馬上送。

二十四日乙酉。晴。以伯兄忌日不坐。見廵使答狀。則以古阜郡守李崇古仍留狀啓。重被物論。以是辞狀云。

二十五日丙戌。晴。出東軒公事後射帿。

二十六日丁亥。晴。出東軒公事後。與興陽，順天兩倅共話。

二十七日戊子。晴。午後光陽倅来。

二十八日己丑。晴。出東軒公事。

二十九日庚寅。晴。出東軒公事。

三十日辛卯。陰而不雨。暖如初夏。東軒公事後。射帿。

二月
初一日壬辰。曉。行望闕礼。煙雨暫灑晩霽。出船滄。点択可用板子。時水塲内鯈魚雲集。張網獲二千余箇。可謂壯矣。仍坐戦船上飲酒。與虞候共看新春景色。

初二日癸巳。晴。東軒公事。○鐵鎖橫設。大中石塊八十余箇載来。○射帿十廵。

初三日甲午。晴。曉。虞候以各浦摘奸事。乗船出去。○公事後。射帿。○耽羅人率子女並六口逃出。泊于金鰲島。防踏循環船。被捉上使。故捧招。送囚昇平。書送行移。○是夕。火臺石四箇輸上。

初四日乙未。晴。出東軒公事後。上北峯築煙臺處。築處甚善。萬無頹落之理。李鳳壽之勤事。可知矣。終日觀望。當夕下來。廵視垓坑。

初五日丙申。晴。出東軒公事後。射帿十八廵。

初六日丁酉。晴。終日大風。出東軒公事。廵使簡二度來。

初七日戊戌。晴而大風。出東軒公事。鉢浦到任公狀來。

初八日己亥。晴又大風。出東軒公事。是日。捧龜船帆布二十九疋。○當午射帿。趙而立與卞存緖爭雄。趙不勝。○虞候還自防踏。極言防踏盡心防備事。○東軒庭。立石柱火臺。

初九日庚子。晴。曉。以鐵鎖貫長木斫伐事。李元龍領軍送斗山島。

初十日辛丑。煙雨。或晴或暗。出東軒公事。○金仁問自廵營還。見廵使簡。則通事等多受賂物。誣告中朝。致有請兵之擧。非但此也。中原疑我國與日本有他志。其爲凶悖。極爲無謂。通事等已爲拿囚云。不勝駭恠痛憤。

十一日壬寅。晴。食後出船上。新選點考。

十二日癸卯。晴且風靜。食後出東軒公事。移坐海雲臺射帿。觀沈獵雉。極其從容。軍官輩亦皆起舞。趙而立吟絶句。乘夕還來。

十三日甲辰。晴。右水使軍官來。箭竹大中百箇。鐵五十斤送之。

十四日乙巳。晴。牙山問安。羅將二名出送。

十五日丙午。大風雨。出東軒公事。石手等。以新築浦坑多致頹落。决罪。使之更築。

十六日丁未。晴。出東軒公事後。射帿六廵。新舊番點考。

十七日戊申。晴。以國忌不坐。

十八日己酉。陰。

十九日庚戌。晴。發廵到白也串監牧官處。則昇平府伯率其弟來待。妓生亦來。雨後山花爛開。景物之勝。難可形言。暮到梨木龜尾。乘船到呂島。則瀛洲倅與呂島權管出迎。防備點閱。興陽以其明日行祭先行。

二十日辛亥。晴。朝點各項防備戰船。則皆新造。軍器。亦皆少完。晚發到瀛洲。左右山花。郊外芳草如畫。古有瀛洲。亦如此景耶。

二十一日壬子。晴。公事後。主人設席射帿。丁助防將亦來見。黃叔度亦來同醉。裵秀立出同盃酌。甚歡。夜深而罷。使申弘憲釀酒。分飮前日使喚三班下人等。

二十二日癸丑。朝。公事後。往鹿島。黃叔度亦同行。先到興陽戰船所。親點船與什物。仍往鹿島。直上新築峯頭門樓上。景槩之勝。境內尤最也。萬戶之盡心。無處不到矣。興陽，黃綾城及萬戶飮醉。兼觀放砲。明燭移時而罷。

二十三日甲寅。陰。晩發船至鉢浦。逆風大吹。舟不能行。艱到城頭。下船馬行。雨勢大作。一行上下。盡濕花雨。入鉢浦。日已暮矣。

二十四日乙卯。細雨滿山。咫尺不辨。冒雨發程。到馬北山底沙梁。乘舟促櫓。到蛇渡。則興陽亦已至矣。戰船點考。日暮仍宿。

二十五日丙辰。陰。各項戰備多有頉處。軍官，色吏决罪。僉使捉入。敎授出送。防備。五浦中最下。而以廵使褒啓。未能撿罪。可笑。逆風大吹。未能發船。仍宿。

二十六日丁巳。早朝發船。到介伊島。則呂島船與防踏迎逢船出待。日暮到防踏。公私禮畢後。軍器點考。則長片箭。無一部可用。可悶。戰船則差完。可喜。

二十七日戊午。陰。朝畢點後。登北峯。觀望形勢。則孤危絶島。四面受敵。城池且極齟齬。可慮可慮。僉使則盡心。而未及施設。奈何奈何。晩乘船到京島。汝弼，而立與軍官，虞候。載酒出迎。與之共樂。日沒還衙。

二十八日己未。陰而不雨。出東軒公事後。射帿。

二十九日庚申。晴而大風。出東軒公事。廵使關來到。而中衛將改定順天云。可歎。

三月

初一日辛酉。行望闕禮。食後。點別軍及正兵。下番軍點放。公事後。射帿十廵。

初二日壬戌。陰而風。以國忌不坐。僧軍百名拾石。

初三日癸亥。雨雨終夕。是日佳節。而雨勢若此。不能踏靑。與趙而立，虞候軍官輩。共話盃酌于東軒。

初四日甲子。晴。朝。趙而立餞別。出客舍中大廳公事後。廵見西門垓坑及城加築處。僧軍拾石不實。故首僧决杖。牙山問安羅將入來。聞天只平安。多幸多幸。

初五日乙丑。晴。出東軒公事。軍官等射帿。 ○暮。上京鎭撫入來。左台簡與增損戰守方略冊送來。見之則水陸戰火攻等事。一一論議。誠萬古之奇論也。

初六日丙寅。晴。朝食後。出坐。軍器點閱。弓甲兜鍪筩兒環刀。則多有破毁之物。不成㨾者甚多。色吏，弓匠，監考等論罪。

初七日丁卯。晴。出東軒公事。射帿。

初八日戊辰。雨雨終日。

初九日己巳。雨雨終日。出東軒公事。

初十日庚午。晴而風。出東軒公事後。射帿。

十一日辛未。晴。

十二日壬申。晴。食後出往船上。點京江船。乘舟出召浦。時東風大起。無格還歸。直坐東軒。射帿十廵。

十三日癸酉。朝陰。廵使簡來。

十四日甲戌。大雨終日。早朝。以廵使相會事往順天。雨勢大作。去路不辨。艱到先生院秣馬。行到海農倉坪。路上水深。幾至三尺。間關到府。夕。與廵使話阻。

十五日乙亥。陰而細雨。晩收。坐樓上射帿。軍官等分邊射。

十六日丙子。晴。順天設酌于喚仙亭。兼射帿。

十七日丁丑。晴。曉。告歸廵使。來到先生院。秣馬後。還營。

十八日戊寅。晴。出東軒公事。

十九日己卯。晴。出東軒公事。

二十日庚辰。雨勢大作。晩出東軒公事。各房會計。 ○順天搜討。未及期限。故代將及色吏，都訓導等推論。蛇渡亦以期會事移文。而獨爲搜討。又半日之內。內外羅老島大小平斗搜討。同日還浦云。事甚虛僞。以此推考事行移興陽，蛇渡。以氣甚不平早入。

二十一日辛巳。晴。氣不平。終朝卧痛。晩出東軒公事。

二十二日壬午。晴。以城北峯下水渠掘出事。虞候及軍官十人分送。食後。出東軒公事。

二十三日癸未。朝陰晩晴。食後。東軒公事。寶城板子趁未輸納。色吏更爲發關推捉。順天上使蘇國進。决杖八十。廵使送簡言鉢浦權管。不合領軍之才。處置云。故姑勿遆差。仍留防備事。答送。

二十四日甲申。以國忌不坐。虞候搜討。無事還來。廵使，都事答簡。宋希立並持來。廵使簡中。嶺南方伯致簡曰。島主書契。曾有一船出送。而若未到貴國。則必爲風所敗云。其言極凶詐。東萊相望之海。萬無如是之理。而作辭如此。其爲譎詐難測云。

二十五日乙酉。晴而大風。出東軒公事後。射帿十廵。慶尙兵使。不到平山浦而直向南海云。余以未得相面爲恨之意答送。廵見新築城。而南邊九把許頹破矣。

二十六日丙戌。晴。虞候與宋希立往南海。 ○晩出東軒公事後。射帿十五廵。

二十七日丁亥。晴而無風。早食後。騎船到召浦。監鐵鎖橫設。終日觀立柱木。兼試龜船放砲。

二十八日戊子。晴。東軒公事。射帿十廵。則五廵連中。二廵四中。三廵三中。

二十九日己丑。晴。以國忌不坐。牙山問安羅將入來。聞天只平安。多幸多幸。

四月

初一日庚寅。陰。曉行望闕禮。公事後。射帿十五廵。別助防默考。

初二日辛卯。晴。食後氣甚不平。漸漸痛重。終日達夜呻吟。

初三日壬辰。晴。氣力眩亂。苦痛達夜。

初四日癸巳。晴。朝。始似暫歇。

初五日甲午。晴。晩小雨。出東軒公事。

初六日乙未。晴。出鎭海樓公事後。令軍官射帿。餞別舍弟汝弼。

初七日丙申。以國忌不坐。巳時。備邊司秘密行移來到。嶺南方伯與右兵使啓聞據行移也。

初八日丁酉。陰而不雨。朝。封天只前送物。晩汝弼離去。獨坐客窓。懷思萬端也。

初九日戊戌。朝陰晩晴。出東軒公事。方應元到防公事。成貼而送。 ○軍官等射帿。光陽以搜討事乘船來。昏告歸。

初十日己亥。晴。食後出東軒公事。射帿十廵。

十一日庚子。朝陰晩晴。公事後。射帿。 ○廵使簡及別錄。軍官南僴持來。 ○始製布帆。

十二日辛丑。晴。食後騎船。放龜船地，玄字砲。 ○廵使軍官南公審去。 ○午移。坐東軒。射帿十廵。上衙時。見路臺石。

十三日壬寅。晴。出東軒公事後。射帿十五廵。

十四日癸卯。晴。出東軒公事後。射帿十廵。

十五日甲辰。晴。以國忌不坐。修廵使答簡及別錄。卽令驛子馳送。日沒時嶺南右水使傳通內。倭船九十餘出來。釜山前絶影島駐泊。一時又到水使關。倭賊三百五十餘隻。已到釜山浦越邊云。故卽刻馳啓。兼移廵使，兵使，右水使處。嶺南方伯關。亦到如是。

十六日乙巳。二更。嶺南右水使移關。釜山巨鎭。已爲陷城云。不勝憤惋。卽馳啓。又移文三道。

十七日丙午。陰雨晩晴。嶺南右兵使送關。賊倭釜山陷城後。仍留不退云。晩射帿五廵。仍番水軍及奔赴水軍。續續到防。

十八日丁未。朝陰。早朝。出東軒公事。廵使關來到。鉢浦權管。已爲汰去。假將定送云。故羅大用卽日定送。未時。到嶺南右水使關。東萊亦爲陷沒。梁山，蔚山兩守。亦以助防將入城。並爲見敗云。其爲憤惋。不可勝言。兵使，水使領軍到東萊後面。遽卽回軍云。尤可痛也。夕。順天領軍兵房。留在石堡倉。不爲領付。故捉致囚禁。

十九日戊申。晴。朝。品防掘鑿事。定送軍官。早食後。出東門上。親督品防役。午後。廵見上隔臺。是日。奔赴軍七百名。逢點役事。

二十日己酉。晴。出東軒公事。嶺南方伯移關。大賊熾張。其鋒莫能敵者。長驅乘勝。如入無人之境云。而整理戰艦來援事請啓云。

二十一日庚戌。晴。城頭軍列立事。坐于帿基出令。午後。順天馳來。聽約而去。

二十二日辛亥。曉。候望摘奸事。軍官發送。裵應祿往折甲島。宋日成往金鰲島。又使李景福，宋漢連，金仁問等斗山島敵臺木運下事。各率軍人五十名送之。餘軍品防役事

自二十三日至三十日缺

五月

初一日庚午。舟師齊會前洋。是日。陰而不雨。南風大吹。坐鎭海樓。招防踏僉使，興陽倅，鹿島萬尸。則皆憤激忘身。可謂義士也。

初二日辛未。晴。宋漢連自南海還言。南海倅，彌助項僉使，尙州浦，曲浦，平山浦等。一聞賊倭聲息。輒已逃散。使其軍器等物。盡散無餘云。可愕可愕。午時。乘船下海結陣。與諸將約束。則皆有樂赴之志。而樂安則似有避意。可歎。然而自有軍法。雖欲退避。其可得乎。夕。防踏疊入船三隻。回泊前洋。軍號龍虎。伏兵則山水。

初三日壬申。細雨終朝。招中衛將。約明曉發行。卽修啓聞。是日。呂島水軍黃玉千。逃避其家。捕斬梟示。

初四日癸酉。晴。質明發船。直到彌助項前洋。更爲約束。由介伊島。過平山浦，尙州浦，彌助項。

自初五日至二十八日缺

二十九日戊戌。晴。右水使不來。獨率諸將。曉發直到露梁。則慶尙右水使來會。問賊所泊處。則賊在泗川船滄云。故直至其處。倭人已爲下陸。結陣峯上。列泊其船于峯下。拒戰甚固。余督令諸將。一時馳突。射矢如雨。放各㨾銃筒。亂如風雷。賊徒畏退。逢箭者不知幾百數。多斬倭頭。焚滅十三隻。軍官羅大用中丸。余亦左肩上中丸。貫于背。不至重傷。

六月

初一日己亥。晴。蛇梁後洋。結陣經夜。

初二日庚子。晴。朝發直到唐浦前船滄。則賊船 二十餘隻列泊。回擁相戰。大船一隻。大如我國板屋船。船上粧樓。高可二丈。閣上。倭將巍坐不動。以片箭及大中勝字銃筒。如雨亂射。倭將中箭墜落。諸倭一時驚散。諸將卒一時攢射。逢箭顚仆者不知其數。盡殲無餘。俄而。倭大船二十餘隻。自釜山列海入來。望見我師。奔入介島。

初三日辛丑。晴。朝更勵諸將。挾攻介島。則已爲奔潰。四無餘類。欲往固城等地。則兵勢孤弱。憤鬱留宿。

初四日壬寅。晴。懸望右水使之來。日午。右水使領諸將。懸帆而來。一陣將士無不踴躍。合兵申明約束。宿鑿浦梁。

初五日癸卯。朝發。到固城唐項浦。則倭大船一隻。如板屋船。船上樓閣巍巍。賊將坐其上。中船十二隻。小船二十隻。一時撞破。逢箭死者不知其數。斬倭將七級。餘倭下陸而走。然餘數甚少。軍聲大振。

初六日甲辰。晴。

初七日乙巳。晴。探賊船朝發到永登前洋。聞賊船在栗浦。令伏兵船指之。則賊船五隻。先知我師。奔走南大洋。諸船一時追及。蛇渡僉使金浣。一隻全捕。虞候李夢龜。一隻全捕。鹿島萬戶鄭運。一隻全捕。合計倭頭三十六級。

初八日丙午。晴。與右水使留泊洋中。

初九日丁未。晴。直到天城加德。則無一賊船。再三搜見。旋師還唐浦。經夜。未曉。發船到彌助項前洋。與右水使話。

初十日戊申。晴。

自十一日至八月二十三日缺

八月

二十四日干支。缺晴。申時。發船促櫓。到露梁後洋下碇。三更。乘月行船。到泗川毛思郞浦。東方已曙。曉霧四塞。咫尺不辨。

二十五日干支。缺晴。辰時霧捲。由三千前洋。幾到唐浦。慶尙右水伯繫舟相話。申時。泊于唐浦宿。

二十六日干支。缺晴。行到見乃梁駐船。與右水伯相話。順天亦到。夕。移舟到角呼寺前洋宿。

二十七日干支。缺晴。與嶺右水伯同議。移舟到巨濟漆乃島。熊川倅李宗仁來話。聞斬倭三十五級云。暮渡薺浦，西院浦。則夜已二更。西風吹冷。客思不平。

二十八日干支。缺晴。

自二十九日至癸巳正月缺

脚注